กรมทางหลวงชนบทสนับสนุนรถบรรทุกน้ำและเจ้าหน้าที่บูรณาการ รับมือไฟป่าและหมอกควันในเขตทาง เพื่อความปลอดภัยของผู้ใช้ถนน
นายปฐม เฉลยวาเรศ อธิบดีกรมทางหลวงชนบท กล่าวว่า นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้หน่วยงานที่เกี่ยวข้องถึงสถานการณ์ไฟป่าและหมอกควัน ในช่วงเดือนธันวาคมถึงเดือนเมษายนของทุกปี ทั่วทุกภูมิภาค โดยเฉพาะพื้นที่ภาคเหนือ รวมถึงสถานการณ์มลภาวะทางอากาศที่มีฝุ่นละออง ขนาดเล็กกว่า 2.5 ไมครอน หรือ PM 2.5 ที่ได้ส่งผลกระทบต่อสุขภาพของประชาชนในชีวิตประจำวัน และส่งผลต่อคุณภาพของสิ่งแวดล้อม บดบังทัศนวิสัยเกิดปัญหาต่อการคมนาคมทั้งทางบกและทางอากาศ         กรมทางหลวงชนบท จึงได้สั่งการให้หน่วยงานในพื้นที่รับผิดชอบเตรียมความพร้อม เผชิญเหตุ กรณีเกิดไฟไหม้ข้างทาง โดยเน้นย้ำเมื่อมีการตัดหญ้าสองข้างทางแล้วเสร็จ ให้จัดเก็บเศษหญ้า วัชพืช ให้เรียบร้อย รวมทั้ง ประชาสัมพันธ์ผ่านสื่อช่องทางต่าง ๆ จัดทำป้ายรณรงค์ ให้ประชาชน หยุดเผาป่า หญ้า วัชพืช ในเขตทางหลวงชนบท กรณีเกิดเหตุให้สนับสนุนรถบรรทุกน้ำพร้อมบุคลากร เพื่อบูรณาการดับไฟป่าร่วมกับหน่วยงานในพื้นที่ ตลอดจนติดตาม ตรวจสอบความเสียหายและรายงานผู้บริหารให้รับทราบทันทีเมื่อเข้าสู่ภาวะปกติ        อย่างไรก็ตาม ขอให้ประชาชนในพื้นที่ช่วยกันสอดส่องดูแล หากประชาชนพบเหตุไฟป่าและหมอกควัน สามารถขอรับความช่วยเหลือได้ที่สำนักงานทางหลวงชนบท แขวงทางหลวงชนบท หมวดบำรุงทางหลวงชนบทในพื้นที่ โดยสามารถแจ้งเหตุได้ที่สายด่วนกรมทางหลวงชนบท 1146 ตลอด 24 ชั่วโมง